**REGLAMENT DE LA COORDINADORA CATALANA D’AJUNTAMENTS SOLIDARIS AMB EL POBLE SAHRAUÍ (CCASPS)**

**Article 1.-** La Coordinadora Catalana d'Ajuntaments i Ens locals Solidaris amb el Poble Sahrauí (CCASPS) és una organització solidària amb el Poble Sahrauí formada per ens locals de Catalunya, i entitats municipalistes de solidaritat i cooperació al desenvolupament. La seva seu és la de l'entitat que exerceix la secretaria, el Fons Català de Cooperació al Desenvolupament.

1. **FINALITATS**

**Article 2.-** La finalitat de la CCASPS és coordinar l'acció del món local català en el suport al poble sahrauí, en especial en els següents aspectes:

1. Donar suport al poble sahrauí en l'exercici del seu dret a l'autodeterminació.
2. Desenvolupar les relacions fraternals que sempre han caracteritzat els nostres pobles, i promoure processos d'agermanaments de municipis de Catalunya amb el poble sahrauí.
3. Millorar les condicions de vida del poble sahrauí a través de projectes de cooperació.
4. Potenciar la sensibilització envers la situació del poble sahrauí, i fomentar la participació de la ciutadania en activitats i campanyes solidàries i d'ajut humanitari.
5. Promoure els seus objectius i propiciar accions en favor del poble sahrauí, i davant d'altres institucions públiques, associacions i organitzacions no governamentals.
6. Donar suport a les accions per tal de fer respectar els drets humans als territoris ocupats.
7. Participar en organismes de coordinació, seminaris, jornades i altres accions en representació dels seus membres.

**Article 3.-** Per a la realització de les seves finalitats, la CCASPS:

1. Facilitarà l'intercanvi d'informació entre els seus membres sobre matèries relacionades amb els seus objectius.
2. Canalitzarà projectes de cooperació i accions d'ajut humanitari amb el poble sahrauí davant d'altres institucions i ONGs.
3. Impulsarà campanyes de conscienciació, solidaritat i agermanaments amb el poble sahrauí.
4. **ÒRGANS DE GOVERN**

**Article 4.-** Els òrgans de govern de la CCASPS són: l'Assemblea, la Presidència, la Comissió Executiva i la Comissió Permanent.

**Article 5.-** L'Assemblea està integrada per tots els membres de la CCASPS, representats per l'alcaldia, la presidència de l'ens local o pel càrrec en qui deleguin.

**Article 6.-**

1. L'Assemblea es reunirà en sessió ordinària, com a mínim, una vegada cada any per fer balanç de les accions realitzades, definir línies de treball i aprovar el pressupost anual.
2. L'Assemblea es reunirà en sessió ordinària, al principi de cada mandat, per elegir la presidència, les vicepresidències, i les comissions executiva i la comissió permanent, tenint especial cura de la pluralitat i d'una representativitat equilibrada del territori.
3. L'Assemblea es podrà reunir de manera extraordinària sempre que la convoqui la Comissió Permanent.
4. L'Assemblea aprovarà la memòria anual, els plans de treball i pressupostos.

**Article 7.-** La Presidència estarà formada per un/a president/a i tantes vicepresidències com forces polítiques estiguin presents a la Coordinadora.

**Article 8.-** La Presidència ostentarà la representació de la CCASPS, i presidirà les assemblees i les comissions executiva i permanent. En cas d'absència, aquestes funcions seran exercides per les persones portaveus/coordinadores.

**Article 9.-** La Presidència podrà delegar aquelles competències pròpies que cregui oportú en les persones portaveus/coordinadores.

**Article 10.-** Les persones portaveus/coordinadores podran convocar, per delegació, la Comissió Permanent, així com ostentar la representació de la CCASPS en els diferents organismes de coordinació de la solidaritat, i en actes públics en els quals es requereixi la participació de la Coordinadora. Així mateix, ostentaran la representació de la CCASPS en aquelles ocasions en què la presidència els la delegui.

**Article 11.-** La Comissió Executiva estarà formada per la Presidència, les persones portaveus/coordinadores i tres persones més. Es reunirà amb caràcter mensual i les seves funcions seran:

1. Executar les decisions de l'Assemblea General i de la Comissió Permanent.

**Article 12.-** La Comissió Permanent estarà formada per la Presidència, les persones portaveus/coordinadores i les persones representants de tots aquells ajuntaments i ens locals que així ho desitgin. La Comissió Permanent es reunirà un cop per trimestre.

Seran funcions de la Comissió Permanent:

1. Concretar, dur a terme i fer el seguiment dels acords de l'Assemblea.
2. Representar a la CCASPS, mitjançant les persones portaveus/coordinadores, en cas d'absència de la Presidència o vicepresidències.
3. Acordar la convocatòria de l'Assemblea.

**Article 13.-** Es podran constituir comissions específiques i/o territorials d'abast comarcal o supracomarcal, si els membres interessats ho consideren oportú.

1. **RÈGIM DE FUNCIONAMENT I SISTEMA D'ADOPCIÓ D'ACORDS**

**Article 14.-** Els acords dels òrgans de govern s'hauran de reflectir en les actes de cada reunió. El sistema d'adopció de decisions dels òrgans és per majoria de les persones assistents.

**Article 15.-** Les persones portaveus/coordinadores actuaran de forma col·legiada i acordaran les seves tasques d'acord amb la seva disponibilitat i tenint en compte el criteri d'equilibri.

**IV. PROCEDIMENT D'ADMISSIÓ DE NOUS ENS LOCALS**

**Article 16.-** Podran ser membres de la CCASPS els ens locals que ho sol·licitin formalment. La Comissió Executiva es donarà per assabentada de la incorporació de nous membres i ho comunicarà a la primera Assemblea General.

**V. DRETS I OBLIGACIONS DELS MEMBRES**

**Article 17.-** Els membres de la CCASPS tenen dret a participar amb veu i vot en els òrgans en els quals siguin presents, i ser elegits per exercir els mateixos.

**Article 18.-** Els membres de la Coordinadora es comprometen a:

1. Complir aquest Reglament i els acords dels òrgans de la CCASPS.
2. Contribuir activament als objectius de la CCASPS.
3. Assistir a les reunions que es convoquin.
4. Dur a terme les tasques que els puguin ser encomanades.
5. Contribuir econòmicament amb el pagament de les quotes establertes.

**VI. RECURSOS ECONÒMICS**

**Article 19.-** Les quotes són:

Ens locals de menys de 2.000 habitants 85 €

Ens locals d'entre 2.000 i 5.000 habitants 115 €

Ens locals d'entre 5.000 i 20.000 habitants 185 €

Ens locals d'entre 20.000 i 50.000 habitants 430 €

Ens locals d'entre 50.000 i 100.000 habitants 715 €

Ens locals de més de 100.000 habitants 1.075 €

L'actualització d'aquestes quotes la decidirà l'Assemblea, a proposta de la Comissió Permanent.

**VII. RELACIONS AMB LES DIFERENTS INSTITUCIONS, ENTITATS I ONG QUE TREBALLEN DE MANERA SOLIDÀRIA AMB EL POBLE SAHARAUI**

**Article 20.-** La CCASPS mantindrà relacions permanents amb el Front Polisario com a representant legítim del Poble Sahrauí. La delegació a Catalunya del Front Polisario serà invitada a participar de les reunions de la Comissió Permanent i a les Assemblees, a criteri de la pròpia Comissió Permanent.

**Article 21.-** Podran ser convidats a assistir a les reunions de la Comissió Permanent i a les Assemblees, l'Intergrup Parlamentari Pau i Llibertat al Sàhara Occidental del Parlament de Catalunya, i les entitats i associacions que tinguin per finalitat la solidaritat amb el poble sahrauí (Federació ACAPS), amb la voluntat de contribuir a un treball coordinat.

**Article 22.-** La CCASPS estableix relacions especials amb el Fons Català de Cooperació al Desenvolupament (Fons Català).

**Article 23.-** El Fons Català assumeix les funcions de secretaria i comptabilitat de la CCASPS.

**Article 24.-** La CCASPS es conforma, a efectes pràctics, com una Comissió especial del Fons Català, mantenint l'estructura específica detallada en el present Reglament.